การประกอบธุรกิจและบริษัทที่เกี่ยวข้อง

บริษัท อีซึ่น เพ้นท์ จำกัด (มหาชน) (“บริษัท”) ได้เริ่มจดทะเบียนก่อตั้งบริษัทในปี 2508
ภายใต้ชื่อ บริษัท ผลิตภัณฑ์สีอิสาณ จำกัด โดย นายข้อ เอกแสงกุล
ซึ่งเป็นผู้ที่มีประสบการณ์และวิสัยทัศน์ด้านผลิตภัณฑ์สีอุตสาหกรรมมาเป็นเวลานาน
เพื่อดำเนินธุรกิจผลิตสีทาอาคาร

-   ปี 2525 ได้จดทะเบียนเพิ่มทุนเป็น 7.5 ล้านบาท
    เพื่อขยายสายการผลิตในการประกอบธุรกิจเป็นผู้ผลิตและจำหน่ายสีอุตสาหกรรม
    รวมถึงการรับจ้างผลิตงานเฉพาะอื่นๆ เพิ่มเติมจาก Know-How การผลิตที่มีอยู่ เช่น
    สีเคลือบบรรจุภัณฑ์ หมึกพิมพ์ออฟเซท เป็นต้น

-   ปี 2532 ได้เปลี่ยนชื่อจาก บริษัท ผลิตภัณฑ์สีอิสาณ จำกัด มาเป็น บริษัท อีซึ่น เพ้นท์ โปรดักส์
    จำกัด และ ได้เปลี่ยนชื่ออีกครั้งในปี 2548 เป็น บริษัท อีซึ่น เพ้นท์ จำกัด (มหาชน)
    ด้วยทุนจดทะเบียน 200 ล้านบาท
    และเข้าจดทะเบียนในตลาดหลักทรัพย์แห่งประเทศไทยในเดือนตุลาคมปีเดียวกัน

-   ปี 2549 เพิ่มทุนจดทะเบียนเป็น 307 ล้านบาท โดยออกหุ้นสามัญจำนวน 107
    ล้านหุ้นเพื่อรองรับการใช้สิทธิตามใบสำคัญแสดงสิทธิ EASON-W1 จำนวน 100 ล้านหุ้น และ
    ESOP จำนวน 7 ล้านหุ้น ปัจจุบันใบสำคัญแสดงสิทธิทั้งหมดได้สิ้นสภาพแล้ว
    และคงมีหุ้นที่จัดไว้เพื่อรองรับการแปลงสภาพคงเหลือจำนวน 923,371 หุ้น

-   ปี 2550 ก่อตั้งบริษัท อีซึ่น อุไร เพ้นท์ จำกัด ในประเทศเวียดนาม
    เพื่อเป็นผู้ผลิตและจัดจำหน่ายสีพ่นรถจักรยานยนต์และสีอุตสาหกรรมอื่นๆ

-   ปี 2551 เพิ่มสัดส่วนการลงทุนในบริษัท ออริจิน มิกิ (ประเทศไทย) จำกัด
    จากถือหุ้นในสัดส่วนร้อยละ 10 เป็นร้อยละ 40 และเปลี่ยนชื่อเป็นบริษัท ออริจิน อีซึ่น เพ้นท์
    จำกัด

-   ปี 2552 ก่อตั้งบริษัท ไบรท์ บลู วอเตอร์ คอร์ปอเรชั่น จำกัด
    เพื่อดำเนินธุรกิจจำหน่ายและให้บริการเครื่องกรองน้ำและเครื่องกรองอากาศ

-   ที่ประชุมคณะกรรมการบริษัทเมื่อวันที่ 12 พฤศจิกายน 2555
    ได้มีมติอนุมัติการลงทุนในประเทศอินโดนีเซียโดยจัดตั้งบริษัทย่อยทุนจดทะเบียนจำนวนไม่เกิน 3
    ล้านเหรียญสหรัฐฯ เพื่อเป็นฐานการผลิตและการขยายตลาดของบริษัท
    โดยบริษัทจะถือหุ้นในสัดส่วนไม่น้อยกว่าร้อยละ 60 และคิดเป็นเงินลงทุนไม่เกิน 3
    ล้านเหรียญสหรัฐฯ
    ปัจจุบันคงอยู่ระหว่างการเจรจาความร่วมมือกับพันธมิตรและดำเนินการจัดตั้งบริษัท

ลักษณะการประกอบธุรกิจของบริษัท

บริษัทดำเนินธุรกิจผลิตและจำหน่ายสีอุตสาหกรรม ได้แก่ สีพ่นรถจักรยานยนต์ สีเคลือบบรรจุภัณฑ์
และหมึกพิมพ์ออฟเซ็ทงานโลหะ
โดยบริษัทเป็นผู้รับจ้างผลิตสินค้าให้แก่เจ้าของลิขสิทธิ์สีพ่นรถจักรยานยนต์
เพื่อส่งมอบให้แก่กลุ่มลูกค้าผู้ใช้สีที่เป็นผู้ผลิตชิ้นส่วนรถจักรยานยนต์ทั้งในประเทศและต่างประเทศ
รวมถึงร่วมมือทางการค้ากับเจ้าของลิขสิทธิ์ในการพัฒนาผลิตภัณฑ์ให้ลูกค้าสามารถใช้ได้กับสภาพแวดล้อมในแต่ละประเทศ
สำหรับสีเคลือบบรรจุภัณฑ์และหมึกพิมพ์ออฟเซ็ทงานโลหะ บริษัทจะผลิตตาม Know-how
ที่บริษัทได้วิจัยพัฒนาขึ้น รวมถึงผลิตตาม Know-how
จากความร่วมมือทางการค้ากับเจ้าของลิขสิทธิ์ต่างๆ จากนั้นจะจำหน่ายสีให้กับลูกค้าผู้ใช้สีโดยตรง
ภายใต้ตราสินค้าของตนเอง ได้แก่ EASON และ INX เป็นต้น

ลักษณะการประกอบธุรกิจของบริษัทย่อยและบริษัทที่เกี่ยวข้อง

-   บริษัท อีซึ่น อุไร เพ้นท์ จำกัด (“EUP”)

บริษัท อีซึ่น อุไร เพ้นท์ จำกัด จัดตั้งขึ้นด้วยทุนจดทะเบียนจำนวน 4 ล้านเหรียญสหรัฐฯ
เพื่อเป็นผู้ผลิตและจัดจำหน่ายสีพ่นรถจักรยานยนต์และสีอุตสาหกรรมอื่นในประเทศเวียดนาม
ตั้งอยู่ภายในนิคมอุตสาหกรรมนอยไบ เมืองฮานอย โดยบริษัทถือหุ้นอยู่ในสัดส่วนร้อยละ 62
ของจำนวนหุ้นทั้งหมด ร่วมด้วยบริษัท อุไรพาณิชย์ จำกัด ถือหุ้นอยู่ในสัดส่วนร้อยละ 30
ซึ่งมีประสบการณ์ด้านการผลิตและจัดจำหน่ายสีทาอาคารในประเทศไทยมายาวนานกว่า 30 ปี
และเป็นผู้ผลิตและจำหน่ายสีทาอาคารภายใต้กลุ่มอุไรพาณิชย์ในประเทศเวียดนาม ลาว กัมพูชา และ
พม่า และผู้ถือหุ้นชาวไทยอีกร้อยละ 8 EUP ได้เข้าทำสัญญาความร่วมมือทางธุรกิจกับบริษัท
บีเอเอสเอฟ (เวียดนาม) จำกัด (“BVL”) เพื่อรับจ้างผลิตสีพ่นรถจักรยานยนต์ให้แก่ BVL
ซึ่งจะทำหน้าที่ผู้จัดจำหน่ายไปยังลูกค้าในประเทศเวียดนาม ตั้งแต่ไตรมาสที่ 3 ปี 2553 เป็นต้นมา

ในปี 2555 EUP ได้เพิ่มทุนจดทะเบียนเป็น 4.5 ล้านเหรียญสหรัฐฯ ตามสัดส่วนของผู้ถือหุ้นเดิม
พร้อมกับขยายกำลังการผลิตจาก 500 ตัน/ปี เป็น 1,000 ตัน/ปี
ซึ่งเป็นการขยายฐานการผลิตและเพิ่มโอกาสในการขยายตัวของรายได้ให้แก่บริษัท

-   บริษัท ไบรท์ บลู วอเตอร์ คอร์ปอเรชั่น จำกัด (“BBW”)

BBW ก่อตั้งขึ้นในเดือนมิถุนายน 2552
เพื่อดำเนินธุรกิจจำหน่ายและให้บริการเครื่องกรองน้ำและเครื่องกรองอากาศ
เนื่องจากบริษัทเล็งเห็นว่าผู้บริโภคในปัจจุบันได้ให้ความสำคัญกับการดื่มน้ำสะอาดและมีประโยชน์ต่อสุขภาพ
จึงได้ทำศึกษาข้อมูลและวางแผนงานด้านการตลาดร่วมกับทีมงานที่มีความเชี่ยวชาญในธุรกิจน้ำดื่มมาอย่างยาวนานกว่า
10 ปี ซึ่งปัจจุบัน BBW มีฐานลูกค้าประมาณ 2,000 ราย
และมีเป้าหมายในการขยายฐานลูกค้าไปสู่กลุ่มองค์กรทั้งหน่วยงานภาครัฐและเอกชนโดยอาศัยจุดแข็งของผลิตภัณฑ์และการจัดจำหน่ายที่แข็งแกร่ง
BBW มีทุนจดทะเบียนจำนวน 35 ล้านบาท บริษัทถือหุ้นในสัดส่วนร้อยละ 60
ร่วมกับกลุ่มผู้ถือหุ้นชาวไทยและชาวต่างประเทศในสัดส่วนร้อยละ 40

-   บริษัท นอฟ (ประเทศไทย) จำกัด (“NTL”)

NTL ก่อตั้งขึ้นเมื่อเดือนมีนาคม 2529
เพื่อหน้าที่จัดจำหน่ายสีพ่นรถจักรยานยนต์ที่บริษัทเป็นผู้ผลิตทั้งหมดให้แก่ลูกค้าผู้ใช้สีอุตสาหกรรม
โดยบริษัทมีสัดส่วนการถือหุ้นใน NTL ร้อยละ 99.98

ภายหลังการเข้าทำสัญญาความร่วมมือกับบริษัท บีเอเอสเอฟ (ไทย) จำกัด (“BTL”)
ซึ่งเป็นบริษัทในกลุ่ม BASF ผู้ผลิตและจัดจำหน่ายเคมีภัณฑ์และสีอุตสาหกรรมระดับโลก
และบริษัทได้จำหน่ายทรัพย์สินของ NTL ได้แก่ ฐานข้อมูลลูกค้าและการตลาดให้แก่ BTL
เพื่อสิทธิการผลิตสีพ่นรถจักรยานยนต์ (Toll Manufacturing)
และโอกาสในการผลิตสีอุตสาหกรรมอื่นให้แก่ BTL เพื่อจำหน่ายให้ลูกค้าในภูมิภาคอาเซียน ปัจจุบัน
NTL คงอยู่ระหว่างการกำหนดนโยบายการดำเนินธุรกิจ

-   บริษัท ออริจิน อีซึ่น เพ้นท์ จำกัด (“OEP”)

บริษัทถือหุ้นในสัดส่วนร้อยละ 40 ของจำนวนหุ้นทั้งหมด โดยมี Origin (Japan) Ltd.
(“Origin”)
ซึ่งมีจุดแข็งในเรื่องของการคิดค้นและพัฒนาสูตรการผลิตสีพ่นพลาสติกสำหรับชิ้นส่วนยานยนต์
เครื่องใช้ไฟฟ้า และอุปกรณ์สื่อสารต่างๆ ที่มีชื่อเสียงในประเทศญี่ปุ่น ถือหุ้นในสัดส่วนร้อยละ 45
ของจำนวนหุ้นทั้งหมด และ Miki (Thailand) Ltd. (“Miki”) ซึ่งมีจุดแข็งในด้านการตลาด
(Marketing) มีเครือข่ายลูกค้าทั้งในประเทศไทยและประเทศญี่ปุ่น
และยังเป็นผู้จัดจำหน่ายเคมีภัณฑ์ที่อยู่ในธุรกิจเคมีภัณฑ์เป็นเวลานาน ถือหุ้นในสัดส่วนร้อยละ 15
ของจำนวนหุ้นทั้งหมด โดย OEP จะผลิตสีภายใต้ Know-How ของ Origin ตามคำสั่งซื้อของ
Miki (Thailand) พร้อมกับทำหน้าที่เป็นผู้จัดจำหน่ายวัตถุดิบในการผลิตตามสูตรให้แก่ OEP
จากนั้น Miki (Thailand) จะจำหน่ายสีไปยังฐานลูกค้าผู้ใช้สีในเครือข่ายลูกค้าอีกทอดหนึ่ง

โครงสร้างการถือหุ้นของบริษัท อีซึ่น เพ้นท์ จำกัด (มหาชน) ณ วันที่ 31 ธันวาคม 2555

ผลิตภัณฑ์ที่มีการผลิตในปัจจุบัน

  ------------------------------------------------------------------------------------------
  ผลิตภัณฑ์                ลิขสิทธิ์     รายละเอียด                                       ตราสินค้า
  --------------------- --------- ----------------------------------------------- ----------
  สีพ่นรถจักรยานยนต์        BASF      บริษัทรับจ้างผลิตสีพ่นรถจักรยานยนต์ตามคำสั่งผลิตของบริษัท     “BASF”
                                  บีเอเอสเอฟ (ไทย) จำกัด ภายใต้สัญญาความร่วมมือทางธุรกิจ  
                                  Toll Manufacturing Agreement                    

  สีเคลือบบรรจุภัณฑ์         บริษัท      บริษัทผลิตสีตาม Know-how                            “Eason”
                                  ที่บริษัทวิจัยและพัฒนาขึ้นและเป็นผู้จำหน่ายสีโดยตรงไปยังลูกค้า   

  หมึกพิมพ์ออฟเซ็ทงานโลหะ   บริษัท      บริษัทผลิตสีตาม Know-How ที่บริษัทวิจัยและพัฒนาขึ้น          “นกบินคู่”
                                  และเป็นผู้จำหน่ายสีโดยตรงไปยังลูกค้า                    

  หมึกพิมพ์ยูวี หมึกพิมพ์พิเศษ   INX       บริษัทเป็นผู้ผลิตและจัดจำหน่ายหมึกพิมพ์ UV ของ INX         “INX”
                                  ในประเทศไทย ซึ่งเป็นผู้ผลิตหมึกพิมพ์ UV                  
                                  รายเดียวของประเทศไทย                             
  ------------------------------------------------------------------------------------------

ผลิตภัณฑ์ที่ไม่มีการผลิตในปัจจุบัน

  ----------------------------------------------------------------------------------
  ผลิตภัณฑ์           เจ้าของลิขสิทธิ์   รายละเอียด                        ตราสินค้า
  ---------------- ------------- -------------------------------- ------------------
  สีเรือ             BASF          บริษัทได้รับเทคโนโลยีการผลิต           “NOF”
                                 โดยไม่มีค่าใช้จ่าย                    

  สีพ่นตู้คอนเทนเนอร์   Mitsui        ซื้อ Know-How และปัจจุบันสัญญาซื้อ       “Mitsui”
                                 Know-How หมดอายุ                  

  สีรถไฟ            บริษัท          บริษัทมีการพัฒนา Know-How เอง        “Eason”

  สีฝุ่น (สำหรับโลหะ)  Kawakami      ซื้อ Know-How และปัจจุบันสัญญาซื้อ       “Kawakami”
                                 Know-How หมดอายุ                  

  สีน้ำ สีน้ำมัน        บริษัท          บริษัทมีการพัฒนา Know-How เอง        “Eason”,“นกอินทรีย์
  ----------------------------------------------------------------------------------

อย่างไรก็ตาม ผลิตภัณฑ์ที่ไม่มีการผลิตในปัจจุบัน หากบริษัทได้รับคำสั่งซื้อจากลูกค้า
บริษัทยังสามารถผลิตและจำหน่ายได้ โดยใช้ Know-How ของตนเอง

โครงสร้างรายได้แยกตามผลิตภัณฑ์

โครงสร้างรายได้ของบริษัทแยกตามผลิตภัณฑ์หลักในปี 2554 – 2555 มีดังนี้

  ------------------------------- ---------------------- ---------- ---------- ----------- ----------
  จำแนกรายได้                                             ปี 2555     ปี 2554     % ปี 2555    % ปี 2554

  รายได้จากการขายและบริการรับจ้าง                            639.4      707.8      96.3%       98.9%

                                  กลุ่มสียานยนต์             368.5      477.8      55.5%       66.8%

                                  กลุ่มสีอุตสาหกรรมอื่น        242.5      204.9      36.5%       28.6%

                                  ส่วนงานอื่น               28.4       25.0       4.2%        3.5%

  รายได้อื่น                                                24.5       7.1        3.6%        1.0%

  รวมรายได้                                               663.9      715.0      100.0%      100.0%

  ส่วนแบ่งกำไรจากเงินลงทุนในบริษัทร่วม                          28.3       17.2                   
  ------------------------------- ---------------------- ---------- ---------- ----------- ----------

เป้าหมายในการดำเนินธุรกิจ

บริษัทมีความมุ่งมั่นในการที่จะดำเนินธุรกิจให้ประสบความสำเร็จสูงสุด
ในการเป็นผู้ผลิตสีอุตสาหกรรมชั้นนำของประเทศ ให้ธุรกิจมีความมั่นคงและแข็งแกร่ง
ด้วยการมุ่งเน้นพัฒนาองค์กรทั้งระบบอย่างต่อเนื่อง
มีความพร้อมและยืดหยุ่นที่จะปรับเปลี่ยนการดำเนินงานในด้านต่างๆ
ให้มีความเหมาะสมแก่บริษัทมากที่สุด
และมีการตรวจสอบและประเมินผลการดำเนินงานของบริษัทอย่างสม่ำเสมอ
รวมถึงความรับผิดชอบต่อสังคมและชุมชน โดยสามารถจำแนกแนวทางการดำเนินงานของบริษัทได้
ดังนี้

ด้านผลิตภัณฑ์

-   ขยายกำลังการผลิตสำหรับสินค้าที่มีศักยภาพในการสร้างรายได้ โดยในปี 2555
    บริษัทได้เพิ่มกำลังการผลิตเพื่อรองรับคำสั่งซื้อตามความร่วมมือทางธุรกิจกับบริษัท บีเอเอสเอฟ
    (ไทย) จำกัด และ การเพิ่มกำลังการผลิตของบริษัท อีซึ่น อุไร เพ้นท์ จำกัด
    ในประเทศเวียดนามเพื่อรองรับคำสั่งซื้อจาก บริษัท บีเอเอสเอฟ (เวียดนาม) จำกัด
    นอกจากนี้บริษัทยังเริ่มโครงการลงทุนในประเทศอินโดนีเซียซึ่งคงอยู่ระหว่างการจัดตั้งบริษัท
    เพื่อเป็นผู้ผลิตสีพ่นรถจักรยานยนต์และสีอุตสาหกรรมอื่นให้แก่ลูกค้าในภูมิภาคอาเซียนซึ่งถือเป็นการเพิ่มฐานการผลิตเช่นกัน

-   เพิ่มสายผลิตภัณฑ์ใหม่ๆ
    เพื่อตอบสนองต่อความต้องการของกลุ่มลูกค้าในอุตสาหกรรมเดิมและช่วยเพิ่มยอดขายควบคู่กับผลิตภัณฑ์ปัจจุบันที่จำหน่าย
    เช่น หมึกพิมพ์ยูวี และ สีเคลือบบรรจุภัณฑ์ รวมถึงการจัดตั้งบริษัท ไบรท์ บลู วอเตอร์
    คอร์ปอเรชั่น จำกัด
    เพื่อดำเนินธุรกิจจำหน่ายและให้บริการเครื่องกรองน้ำและเครื่องกรองอากาศ เป็นต้น

-   พัฒนาสีที่ผลิตโดยใช้ Know-How และตราสินค้าของบริษัท
    รวมถึงเน้นความร่วมมือทางการค้ากับกลุ่มเจ้าของลิขสิทธิ์แทนการซื้อลิขสิทธิ์การปรับปรุงผลิตภัณฑ์สูตรมาตรฐานจากต่างประเทศให้มีคุณสมบัติเหมาะสมกับสภาพแวดล้อมและการใช้งานของลูกค้าในภูมิภาคต่างๆ
    และการพัฒนาผลิตภัณฑ์ให้มีคุณสมบัติเฉพาะตามความต้องการของลูกค้า

-   ขยายฐานลูกค้าของบริษัทเองให้มากขึ้น
    ไม่เน้นการจำหน่ายให้อุตสาหกรรมใดอุตสาหกรรมหนึ่งเท่านั้น
    ซึ่งจะทำให้บริษัทสามารถกระจายความเสี่ยงของรายได้ไปตามวัฎจักรของอุตสาหกรรมที่แตกต่างกันได้

ด้านการผลิต

-   เข้าร่วมโครงการพัฒนาโรงงานอุตสาหกรรมให้มีความรับผิดชอบต่อสังคมอย่างมีส่วนร่วม
    (CSR-DIW for Beginner) กับกรมโรงงานอุตสาหกรรม กระทรวงอุตสาหกรรม
    ซึ่งจากการเข้าร่วมโครงการดังกล่าวทำให้บริษัทได้รับรางวัล CSR-DIW for beginner
    Award ในปี 2555
    และบริษัทมีแผนที่จะต่อยอดความสำเร็จโดยการเข้าร่วมโครงการพัฒนาโรงงานอุตสาหกรรมให้มีความรับผิดชอบต่อสังคมอย่างมีส่วนร่วม
    (Flagship Project) ต่อไป

-   บริษัทได้นำอุปกรณ์และเครื่องมือทดสอบที่ทันสมัยเข้ามาใช้ในกระบวนการศึกษาค้นคว้าวิจัยเพิ่มมากขึ้น
    ช่วยให้บริษัทสามารถผลิตสินค้าที่มีคุณสมบัติตรงตามความต้องการของลูกค้าในแต่ละภูมิภาค
    พร้อมทั้งพัฒนางานบริการให้มีความคล่องตัวด้านการสนองตอบต่อการแก้ไขปัญต่างๆ
    ที่อาจเกิดขึ้นในสายการผลิตของลูกค้า เพื่อสร้างความพึงพอใจสูงสุด

-   ร่วมกับเจ้าของ Know how ในการพัฒนา Electro Conductive Primer
    เพื่อรองรับการใช้งานร่วมกับหุ่นยนต์พ่นสีซึ่งช่วยลดการฟุ้งกระจายของสีและมีความแม่นยำในการพ่นสีมากยิ่งขึ้น

-   ผลิตหมึกพิมพ์หมึกพิมพ์สีพิเศษสำหรับงานกระป๋อง 2 ชิ้น ภายใต้ Know-how ของ
    INX ซึ่งมีคุณสมบัติเทียบเท่ากับการนำเข้าจากต่างประเทศ ทำให้บริษัทมีผลิตภัณฑ์ที่หลากหลาย
    สามารถตอบสนองความต้องการของลูกค้าได้ดียิ่งขึ้น

ด้านบุคลากร

บริษัทมีนโยบายสนับสนุนการพัฒนาพนักงาน
ซึ่งถือเป็นทรัพยากรสำคัญในการดำเนินกิจการของบริษัทรวมถึงการปลูกฝังให้พนักงานมีทัศนคติที่ดีต่อองค์กรเพื่อพัฒนาทักษะความรู้ในการปฏิบัติงานเพื่อให้เกิดประสิทธิผลและความปลอดภัยสูงสุด
โดยบริษัทได้จัดอบรมหลักสูตรต่างๆ อย่างสม่ำเสมอให้แก่พนักงานทุกระดับ
ตั้งแต่พนักงานที่เริ่มเข้าทำงานกับบริษัทจะต้องผ่านการปฐมนิเทศ ตลอดจนการฝึกอบรมหลักสูตรต่างๆ
ที่เกี่ยวเนื่องกับการปฏิบัติงาน

-   หลักสูตรปฐมนิเทศพนักงาน (Orientation) เช่น
    ประวัติความเป็นมาของบริษัทและคณะผู้บริหาร ผลิตภัณฑ์และขั้นตอนการผลิตเบื้องต้น
    กฎระเบียบข้อบังคับและสวัสดิการของบริษัทฯ นโยบายและเป้าหมายคุณภาพของบริษัท
    ความปลอดภัยเบื้องต้น ความรู้เบื้องต้นระบบคุณภาพ ISO 9000 ISO/TS 16949
    ระบบการจัดการด้านสิ่งแวดล้อม ISO 14001  และการใช้สารเคมีอย่างปลอดภัย เป็นต้น

-   หลักสูตรมาตรฐานที่จำเป็นของแต่ละตำแหน่งงาน เช่น
    ความรู้ความเข้าใจในผลิตภัณฑ์และอุตสาหกรรมการผลิตสี ทฤษฎีและองค์ประกอบสี
    ความรู้พื้นฐานเกี่ยวกับวัตถุดิบที่ใช้โรงงาน ขั้นตอนการผลิตสีแต่ละประเภท
    การควบคุมและทดสอบคุณภาพผลิตภัณฑ์ การวิจัยและพัฒนาผลิตภัณฑ์ เป็นต้น

-   หลักสูตรเพื่อพัฒนาทักษะและความสามารถของแต่ละตำแหน่งงาน (Job Enhancement) เช่น
    ภาวะผู้นำ เทคนิคการสร้างและการทำงานเป็นทีม เทคนิคการสอนงาน
    การแก้ปัญหาและการตัดสินใจ การสื่อสารภายในองค์กร การเจรจาต่อรอง และ
    การบริหารการผลิต รวมถึงการสนับสนุนพนักงานเข้ารับการอบรมเพื่อพัฒนาทักษะด้านภาษา
    เป็นต้น

-   กิจกรรมส่งเสริมและพัฒนาองค์ความรู้ในองค์กร (Knowledge Management)
    ในรูปแบบของกิจกรรมต่างๆ เช่น จัดให้มีห้องสมุดเพื่อการศึกษาค้นคว้าของพนักงาน
    จัดทำวารสารรั้วสีเขียวปีละ 3 ฉบับเพื่อเผยแพร่บทความความรู้และข่าวสาร กิจกรรม “Best
    Practice” และ กิจกรรม “Best Team Performance” 
    ซึ่งเป็นกิจกรรมเพื่อการปรับปรุงและพัฒนางานอย่างต่อเนื่อง  และ กิจกรรม 5ส  เป็นต้น

ด้านคู่ค้าและบริการ

-   พัฒนาการบริการลูกค้าอย่างสม่ำเสมอ
    ทั้งด้านการผลิตและการจัดส่งที่เน้นการตรงต่อเวลาตามที่ตกลงกับลูกค้า
    รวมถึงการสร้างความสัมพันธ์อันดีต่อกลุ่มลูกค้าปัจจุบันของบริษัท

-   พัฒนาตนเองให้สามารถสร้างความแตกต่างจากคู่แข่ง
    โดยการร่วมพัฒนาเทคโนโลยีการผลิตกับผู้ผลิตสี (เจ้าของKnow-How)
    ตลอดจนการถ่ายทอดวิธีการใช้ผลิตภัณฑ์สีของบริษัทให้กับลูกค้า
    การเข้าไปมีส่วนร่วมกับลูกค้าในการออกแบบผลิตภัณฑ์ใหม่ของลูกค้า
    การให้คำแนะนำด้านเทคนิคและการแก้ไขปัญหาเพื่อสร้างความพึงพอใจให้แก่คู่ค้า
    ดำเนินธุรกิจด้วยการยึดหลักคุณธรรม และมีความซื่อสัตย์ต่อคู่ค้า
    ทำให้บริษัทมีความสัมพันธ์ที่ดีและยาวนานกับคู่สัญญาที่เป็นเจ้าของลิขสิทธิ์ ผู้จัดจำหน่ายวัตถุดิบ
    และลูกค้าของบริษัท

-   พัฒนาวัตถุดิบที่ใช้ในการผลิตสีร่วมกับผู้ผลิตวัตถุดิบ
    เพื่อให้ได้มาซึ่งวัตถุดิบที่มีคุณสมบัติตรงตามลักษณะการใช้งานทั้งในและต่างประเทศ

-   ประกอบกับบริษัทดำเนินงานในเชิงรุกอย่างต่อเนื่องทั้งด้านการขาย การให้บริการ
    การจัดฝึกอบรมให้ความรู้เกี่ยวกับหมึกพิมพ์ UV ให้แก่ลูกค้า
    รวมถึงให้คำแนะนำในการเลือกใช้อุปกรณ์ที่เกี่ยวข้องและเทคนิคการพิมพ์
    การปรับปรุงเครื่องพิมพ์เดิมให้สามารถรองรับการใช้งานหมึกพิมพ์ UV 
    ทำให้ได้รับการตอบรับจากลูกค้าเป็นอย่างดี
    ส่งผลให้ลูกค้ามีความมั่นใจในคุณภาพหมึกพิมพ์ของบริษัทและตัดสินใจเลือกใช้ผลิตภัณฑ์ในที่สุด

ด้านแรงงานและชุมชนสัมพันธ์

บริษัทมีนโยบายดำเนินธุรกิจภายใต้พันธะสัญญา “ดูแลด้วยความรับผิดชอบ”
ตั้งแต่ภายในองค์กรออกไปสู่สังคมถือเป็นแนวปฏิบัติที่สำคัญอีกประการหนึ่งของบริษัทซึ่งครอบคลุมด้านการปกป้องสิ่งแวดล้อม
ความปลอดภัยในการปฏิบัติงาน ความปลอดภัยในโรงงานและการป้องกันอันตราย
ความปลอดภัยในการขนส่งและการสื่อสารอย่างมีประสิทธิภาพกับชุมชน
ซึ่งถือเป็นส่วนสำคัญในการสร้างความเชื่อมั่นให้แก่ชุมชนและช่วยสนับสนุนให้การดำเนินธุรกิจของบริษัทมีการพัฒนาเติบโตอย่างยั่งยืน

-   ภายหลังบริษัทได้รับการรับรองระบบการจัดการด้านสิ่งแวดล้อม ISO14001 ในปี 2554 แล้ว
    ในปี 2555
    บริษัทได้เข้าร่วมโครงการพัฒนาโรงงานอุตสาหกรรมให้มีความรับผิดชอบต่อสังคมอย่างมีส่วนร่วม
    (CSR-DIW for Beginner) กับกรมโรงงานอุตสาหกรรม กระทรวงอุตสาหกรรม
    ซึ่งจากการเข้าร่วมโครงการดังกล่าวทำให้บริษัทได้รับรางวัล CSR-DIW for beginner
    Award
    ซึ่งเป็นการเพิ่มมาตรฐานด้านความปลอดภัยอาชีวอนามัยและสิ่งแวดล้อมในการผลิตอย่างต่อเนื่อง

-   บริษัทมุ่งหวังการมีส่วนร่วมด้านสาธารณประโยชน์กับสังคมอย่างต่อเนื่องโดยเฉพาะการมอบโอกาสด้านการศึกษาด้วยการมอบทุนการศึกษาแก่นักเรียนทั้งภายในชุมชนและนักเรียนในพื้นที่ชนบทห่างไกลเป็นประจำทุกปี

-   จัดให้มีกิจกรรมส่งเสริม ทำนุบำรุงพระพุทธศาสนา เช่น การถวายเทียนพรรษา
    เครื่องสังฆทาน พร้อมการบรรยายธรรมในโอกาสวันเข้าพรรษา เป็นประจำต่อเนื่องทุกปี

-   จัดให้มีการการฝึกซ้อมแผนฉุกเฉินเพื่อเตรียมความพร้อมสำหรับกรณีเกิดภาวะฉุกเฉิน
    และเพื่อสร้างแนวปฏิบัติด้านความด้านความปลอดภัยในการทำงานซึ่งบริษัทจัดให้มีการฝึกซ้อมเป็นประจำทุกเดือน
    พร้อมกับฝึกซ้อมแผนฉุกเฉินนี้ร่วมกับหน่วยงานภายในชุมชนเป็นประจำทุกปี